בעצם ישראלי. ה"דיפלומט" שנעצר בתחנת המשטרה (צילום: דוברות המשטרה)

המשטרה עצרה הלילה (ב') "דיפלומט" שעורר את חשדם בעיר טמרה שבגליל התחתון. אלא שהתברר שמדובר למעשה בישראלי תושב חיפה שחלם לשרת בסגל מדיני.

שוטרים שפעלו בעיר הבחינו סמוך לשעה חצות בגבר לבוש מדי צבא זר נוהג ברכב מסוג מרצדס, הנושא לוחית זיהוי דיפלומטית. לוחית הזיהוי עוררה את חשד השוטרים, ולכן הם הורו לנהג הרכב לעצור לבדיקה.

לוחית הזיהוי הדיפלומטית עוררה חשד. רכבו של ה"דיפלומט" (צילום: דוברות המשטרה)

ברכב אותרו מסמכים החשודים כמזויפים (צילום: דוברות המשטרה)

(צילום: דוברות המשטרה)

בבדיקה שערכו השוטרים התברר להם כי מדובר בגבר ישראלי בן 41 מחיפה, שככל הנראה שאף לשרת בסגל המדיני - ולכן הסב את לוחיות הרישוי ברכבו ללוחית הנושאת סימני זיהוי דיפלומטיים.

ברכבו אותרו פנס כחול מהבהב ומסמכים החשודים כמזויפים. בנוסף לכך, החשוד לבש מדי צבא זר עם שלל עיטורים וסמלים.

החשוד נעצר בחשד להתחזות לדיפלומט, והובא לבית משפט השלום בעכו ששחרר אותו ממעצר כי אינו מהווה סכנה. הרכב הורד מהכביש.